b"\n_START_ARTICLE_\nConflicte territorial de l'arxip\xc3\xa8lag de Txagos\n_START_PARAGRAPH_\nLa disputa territorial de l'arxip\xc3\xa8lag de Txagos \xc3\xa9s el litigi que la Rep\xc3\xbablica de Maurici  i el Regne Unit sostenen per la sobirania de l'arxip\xc3\xa8lag de Txagos, el qual es troba a l'oce\xc3\xa0 \xc3\x8dndic, a 500 km al sud de les Maldives. L'arxip\xc3\xa8lag es troba des de 1965 sota control del Regne Unit, que l'administra com a part del Territori Brit\xc3\xa0nic de l'Oce\xc3\xa0 \xc3\x8dndic.\n_START_SECTION_\nRerefons hist\xc3\xb2ric\n_START_PARAGRAPH_\nLes illes van ser descobertes pel navegant i explorador portugu\xc3\xa8s Pedro Mascarenhas el 1512. Les illes es van mantenir deshabitades fins al 1638 quan van ser colonitzades per l'Imperi neerland\xc3\xa8s que les van nomenar Maurici en honor del pr\xc3\xadncep Maurici de Nassau. A causa de canvis clim\xc3\xa0tics, els ciclons i la deterioraci\xc3\xb3 del s\xc3\xb2l f\xc3\xa8rtil, els neerlandesos van abandonar les illes algunes d\xc3\xa8cades despr\xc3\xa9s. El Regne de Fran\xc3\xa7a va controlar-les durant el segle XVIII i les van anomenar Illa de Fran\xc3\xa7a._NEWLINE_Malgrat guanyar la batalla de Grand-Port, iniciada el 23 d'agost de 1810 en la qual les forces navals franceses al comandament del comodor Guy-Victor Duperr\xc3\xa9 van v\xc3\xa8ncer a les forces brit\xc3\xa0niques comandades per Nesbit Willoughby, els francesos van ser derrotats pels brit\xc3\xa0nics al nord de l'illa, a Cap Malheureux, un mes despr\xc3\xa9s, i el 6 de desembre de 1810 Maurici va capitular davant el vicealmirall Albemarle Bertie. Aix\xc3\xb2 va significar la p\xc3\xa8rdua de la possessi\xc3\xb3 a favor de l'imperi Brit\xc3\xa0nic i la posterior reversi\xc3\xb3 de l'illa al seu nom antic._NEWLINE_El 1888, el Regne Unit segreg\xc3\xa0 Maurici i Seychelles en dues col\xc3\xb2nies brit\xc3\xa0niques separades._NEWLINE_L'any 1954 el Regne Unit va cedir l'Illa de Tromelin a Fran\xc3\xa7a i tot i ser reclamada per Maurici._NEWLINE_El 1965, el Regne Unit va separar l'arxip\xc3\xa8lag de Txagos de Maurici per crear el Territori Brit\xc3\xa0nic en l'Oce\xc3\xa0 \xc3\x8dndic amb la finalitat d'utilitzar aquestes illes amb finalitats militars juntament amb els Estats Units que va arrendar l'illa Diego Garcia durant 50 anys (fins al 2016 i prorrogat fins al 2036). A pesar que el govern colonial de Maurici va estar d'acord amb aquesta maniobra, els posteriors governs independents han reclamat aquestes illes assenyalant que la segregaci\xc3\xb3 va ser il\xc2\xb7legal a la llum del dret internacional._NEWLINE_Maurici va aconseguir la independ\xc3\xa8ncia el 1968 i es va convertir en una rep\xc3\xbablica dins de la Commonwealth el 1992.\n_START_SECTION_\nExpulsi\xc3\xb3 del poble \xc3\xaelois\n_START_PARAGRAPH_\nEl Govern brit\xc3\xa0nic va expulsar entre 1965 i 1973, en plena Guerra Freda, els habitants de l'illa, el poble \xc3\xaelois, com a condici\xc3\xb3 dels Estats Units per arrendar i construir-hi una base militar. Els \xc3\xaelois eren el poble originari de l'arxip\xc3\xa8lag i van ser for\xc3\xa7ats a un exili obligat, i abandonar les seves llars i pertinences sense que les autoritats colonials brit\xc3\xa0niques tinguessin en consideraci\xc3\xb3 ni els seus desitjos ni interessos. La majoria dels deportats van ser enviats a Maurici i les Seychelles.\n_START_SECTION_\nL'ONU i el TIJ respecte a la disputa\n_START_PARAGRAPH_\nL'Assemblea General de les Nacions Unides (ONU) va decidir el juny de 2017 demanar al Tribunal Internacional de Just\xc3\xadcia (TIJ) que es pronunci\xc3\xa9s sobre el futur de les illes de Txagos, en una votaci\xc3\xb3 que va tenir com a resultat 94 vots a favor, 65 abstencions i 15 en contra. Dos anys despr\xc3\xa9s de la decisi\xc3\xb3 de l'ONU, el febrer de 2019, el TIJ va expressar en la seva sent\xc3\xa8ncia contra el Regne Unit que ha d'abandonar i posar fi \xc2\xabel m\xc3\xa9s r\xc3\xa0pidament possible\xc2\xbb a l'administraci\xc3\xb3 de l'arxip\xc3\xa8lag de Txagos, en considerar que no va ser separat de forma adequada de Maurici despr\xc3\xa9s de la descolonitzaci\xc3\xb3."